Reduksjon i uføretrygd på grunn av inntekt

Det er to ulike former for reduksjon.

1. Løpende reduksjon på grunn av inntekt

Uføretrygden reduseres enten ved at bruker selv melder fra om økt inntekt, eller dersom NAV mottar melding om dette fra arbeidsgiver i A-inntekt.

Reduksjonen blir først beregnet som en årlig reduksjon og deretter fordelt på resterende måneder i året. Hvis reduksjonen gjøres sent på året kan man da risikere at uføretrygden blir satt til 0 kroner (maks reduksjon), forutsatt at inntekten er så høy at årlig reduksjon fordelt på resterende måneder enten blir lik eller høyere enn månedsutbetalingen. Ett eksempel kan være at en bruker får endringer i sin inntekt tidlig i et kalenderår, men ikke melder fra om de før i oktober. Da vil han få en høy månedlig reduksjon resten av året. Dette skjer automatisk og uten varsel. Det er heller ikke noen maksgrense for reduksjonen av ytelsen.

Dette kan sette brukeren i en ugunstig situasjon hvis utbetalt uføretrygd er brukt opp, men beregningen av reduksjonen er helt objektiv. Det er derfor veldig viktig at man melder fra fortløpende om inntektsendringer. Når man får innvilget uføretrygd får man informasjon om disse reglene.

1. Etteroppgjør:

Etteroppgjør gjennomføres på høsten når skatteoppgjøret for året før er klart. Viser skatteoppgjøret at man har hatt en annen inntekt enn den inntekten NAV brukte til å beregne utbetalingen av uføretrygden, så vil man få et brev fra NAV med detaljer om etteroppgjøret.

Viser beregningen at man har fått for lite utbetalt, får man et vedtak om etterbetaling og beløpet blir utbetalt som en engangssum.

Viser beregningene at man har fått for mye utbetalt, får man et kombinert varsel og vedtaksfrist med frist på tre uker til å komme med uttalelse.

Tilbakebetalingen skjer ved at man beløper tilbake beløpet med en gang, eller ved at man får et trekk i uføretrygden på 10 % av ytelsen.

Mer informasjon om disse reglene står i folketrygdlovens kapittel 12 og rundskrivet til det som finnes på nav.no – <https://www.nav.no/no/person/pensjon/uforetrygd>.